《烛影摇红·题安陆浮云楼》
宋代·廖世美

霭霭春空，画楼森耸凌云渚。紫薇登览最关情，绝妙夸能赋。惆怅相思迟暮。记当日、朱阑共语。塞鸿难问，岸柳何穷，别愁纷絮。
催促年光，旧来流水知何处。断肠何必更残阳，极目伤平楚。晚霁波声带雨。悄无人、舟横野渡。数峰江上，芳草天涯，参差烟树。

作者简介：廖世美是生活于南北宋之交的一位词人，生平无考，据传是安徽省东至县廖村人。